Plantet naziflagg på Borestranda

Flere har tipset Aftenbladet om at et naziflagg var blitt observert på Borestranda på Jæren søndag. - En ulovlig handling, sier politiet.

Publisert: Publisert: 4. juni 2018

Her ser vi to personer som sitter ved flagget på Borestranda søndag. Foto: Leserbilde

Denne artikkelen er over to år gammel

Jærstrendene var stappfulle av folk i det fine været søndag. To personer på Borestranda valgte å bruke denne anlendningen til å plante et naziflagg i sanden. Flere har tipset om dette og delt bilder på sosiale medier som snapchat og Facebook.

– Det er en venninne av søsteren min som har tatt bildet da hun var på stranda på søndag, sier Christine Delgado Lima til Aftenbladet.

I tråden under Facebook–innlegget hennes om dette er det enkelte som stiller spørsmål ved bildet og lurer på om det er manipulert. Dette avkrefter Delgado Lima.

– Det er ekte. Utrolig nok, sier hun.

Her sitter gruppen som har tatt med et flagg med hakekors på. Foto: Leserbilde

Operasjonsleder i Sør-Vest politidistrikt sier mandag at de ikke kjenner til hendelsen.

– Vi har ikke fått noen meldinger angående dette, så det er helt ukjent for oss. Men jeg kjenner til at det har vært funnet nazisymboler på turstier på Jæren for en måned siden, forteller Jostein Reiestad, som er operasjonsleder i Sør-Vest politidistrikt.

Reiestad sikter til saken om nazigraffiti som ble funnet langs Frøylandsvatnet i mai.

Les også Nytt hakekors ved Byrkjedalstunet

Politiadvokat Per Terje Brundtland bekrefter at det å plante et naziflagg på et offentlig sted er ulovlig i Norge.

– Alle nazisymboler er forbudt i det offentlige rom i Norge, sier han.

Dette står også i straffelovens § 185.

Etterforsker ikke

Hans Kyllingstad ved Jæren lensmannskontor sier tirsdag at de ikke har mottatt noen anmeldelse etter hendelsen.

– Vi dro ut til Borestranda, men da hadde de dratt. Når slikt skjer, lurer vi jo på hvem det er. Vi vet at det er enkelte som har slike flagg, og forsøker å følge med. Vi synes ikke noe om dette og er glade når folk melder fra.

– Oppretter dere sak på dette?

– Nei, vi vi gjør ikke det. Det er vanskelig å vite nøyaktig hvor grensen for ytringsfriheten skal gå - noen har jo tatoveringer, og vi kan ikke akkurat kappe det av. Men vi etterforsker i tilfeller hvor det blir utført skadeverk.

Fakta Rasismeparagrafen Ved lov 10. januar 2003 nr. 2 ble formuleringen “herunder ved bruk av symboler” tatt inn i lovteksten for å presisere at også symbolbruk er omfattet av forbudet. Som eksempel på slik symbolbruk ble det vist til hakekors og Hitler-hilsen. Kilde: Store norske leksikon Les mer